Սիմոն Գրեգորչիչ

Սիմոն Գրեգորչիչ (, 5 հոկտեմբերի, 1844, Վրսնո, Գորիցա և Գրադիշկա, Ավստրո-Հունգարիա — 21 նոյեմբերի, 1906, Գորիցիա, Իտալիա), սլովենացի բանաստեղծ, կաթոլիկ հոգևորական։

Կենսագրություն 
Սիմոն Գրոգորչիչը ծնվել է 1844 թվականի հոկտեմբերի 5-ին Գորիցա և Գրադիշկա կոմսության Կոբարիդ քաղաքի մոտ գտնվող Վրսնո ոչ մեծ գյուղում։ 1851 թվականից սովորել է Լիբուշնեի տարրական դպրոցում։ 1855 թվականին սկսել է սովորել Գորիցիայում։ Դպրոցն ավարտելուց հետո ընդունվել է Գորիցիայի Հոգևոր սեմինարիա։ 1867 թվականի հոկտեմբերի 27-ին Սիմոն Գրեգորչիչը ձեռնադրվել է հոգևորական և 1868 թվականից հոգևոր ծառայություն է կատարել Կոբարիդեում, որտեղ սկսել է զբաղվել գրական գործունեությամբ։ Ընկերոջ՝ Իգնացի Գրունտարի հետ միասին հիմնել է Սլովենիայի առաջին ընթերցարաններից մեկը։

1873 թվականին նրան տեղափոխել են Բրանիկ։ Հետագայում նրան մի քանի անգամ տեղափոխել են տարբեր թեմեր։ 1903 թվականին Սիմոն Գրեգորչիչն անցել է թոշակի։ Վաճառելով իր տունը՝ նա հաստատվում է Գորիցիայում, որտեղ էլ մահացել է 1906 թվականի նոյեմբերի 21-ին։

Բանաստեղծի ծննդավայրում՝ Վրսնո գյուղում, գործում է բանաստեղծին նվիրված գրական թանգարան։ Երկրորդ համաշխարհային պատերազմի ժամանակ Սիմոն Գրեգորչիչի անունն էր կրում Հարավսլավիայի ազգային-ազատագրական բանակի բրիգադը։

Ստեղծագործությունը 
Սիմոն Գրեգորչիչի առաջին բանաստեղծությունները տպագրվել են «Slovenski glasnik», «Zgodnja Danica», «Zvon», «Ljubljanski zvon» ամսագրերում։ Հիմնականում գրել է քնարական ու հայրենասիրական բանաստեղծություններ։ 1882 թվականին լույս է տեսել Սիմոն Գրեգորչիչի բանաստեղծությունների առաջին ժողովածուն «Prvi zvezek Poezij», վեց տարի անց՝ 1888 թվականին, հրատարակել է երկրորդ ժողովածուն՝ «Drugi zvezek Poezij»։ 1902 թվականին լույս է տեսել նրա բանաստեղծական երրորդ ժողովածուն՝ «Tretji zvezek Poezij»։ Սիմոն Գրեգորչիչի մահից հետո՝ 1908 թվականին, լույս է տեսել նրա բանաստեղծությունների «Četrti zvezek Poezij» ժողովածուն։

Ծանոթագրություններ

Գրականություն 
 Anton Burgar, Simon Gregorčič — Življenjepis, Ljubljana, 1907.
 Blaž Tomaževič, Simon Gregorčič — Poezije, Mladinska knjiga Ljubljana, 1979.
 Ivan Pregelj, Simon Gregorčič — Izbrane pesmi, Družba sv. Mohorja Celje, 1934.
 Janez Logar, Simon Gregorčič — Mojo srčno kri škropite, Prešernova družba Ljubljana, 1969.
 Simon Gregorčič, Poezije I., spremna beseda; Mihael Glavan, Ljubljana, 1882.
 Vinko Cuderman; Silvo Fatur; Samo Koler; Rajko Korošec; Boža Krakar — Vogel; Mojca Poznanovič; Adrijana Špacapan, Branja 2 — Berilo in učbenik za 2. letnik gimnazij ter štiriletnih strokovnih šol, DZS Ljubljana, 2007.

Սլովենացի բանաստեղծներ
Սլովենացի հոգևորականներ
19-րդ դարի բանաստեղծներ